Presentem tot seguit dos sistemes que permeten anticipar els episodis climàtics violents, principalment de pluja i calamarsa, per reduir-ne els impactes.
Un d'ells se serveix de l'afebliment dels senyals de ràdio per intuir l'arribada de pluges violentes, mentre que l'altre adverteix del risc de mal temps, especialment de pedra, a partir de radars de darrera generació i programari propi.
HD Rain és una empresa emergent de Tolosa que ha desenvolupat un sensor de baix cost capaç de mesurar la precipitació a partir de la seva interferència sobre les ones provinents de satèl·lits de televisió, que pateixen una certa atenuació a causa de la pluja.
Si els sensors es despleguen en xarxa i s'associen a l'algoritme d'anàlisi i interpretació dissenyat per la companyia, amb característiques de xarxa neuronal autoaprenent, s'aconsegueix una espacialització dinàmica dels episodis plujosos, i es pot també anticipar la precipitació amb fins a dues hores d'antelació.
El maquinari, de baix cost, es pot instal·lar al darrere de qualsevol antena parabòlica de captació de senyals de ràdio.
El sistema permet el seguiment del senyal en alçada, entre els 4 km i els 7 km, i fa possible l'elaboració de mapes de precipitació amb una freqüència d'actualització d'un minut i amb una precisió d'uns 500 m.
En zones amb àmplia cobertura de satèl·lit, HD Rain permet una captació d'alta resolució que pot complementar les dades dels radars meteorològics convencionals; en altres zones, el sistema es postula com una eina assequible, de fàcil implantació i de poc manteniment per anticipar episodis potencialment destructius.
El sistema, assenyalarem també, no necessita atribució de freqüència per part de poders públics.
HD Rain permet la confecció de mapes de pluja en temps real, de mapes de previsió a dues hores, de gràfiques de precipitació d'escala local, i de cartografia de precipitació estadística.
Gràfica de previsió de precipitació per a Tolosa
Selerys és una companyia radicada prop d'Ais de Provença que ha desenvolupat una solució tecnològica, anomenada SkyDetect, capaç d'identificar els episodis tempestuosos que poden implicar calamarsa.
El sistema de Selerys es basa en un radar d'ones curtes (concretament a la banda X de l'espectre) que pot cobrir amb precisió un diàmetre d'uns 60 km per examinar-ne els núvols.
Aquest radar, a més, pot funcionar de manera continua.
El programari desenvolupat per Selerys permet interpretar les imatges del radar i analitzar la forma, l'aspecte, l'evolució i la velocitat de desplaçament dels núvols.
A partir del creuament de les dades obtingudes amb les bases de dades existents (i que recullen observacions dels darrers deu anys), SkyDetect pot deduir el risc que la cèl·lula tempestuosa estudiada pugui acabar suposant precipitació de calamarsa en una zona concreta.
La tasca de detecció de possibles núvols de pedra es complementa amb una plataforma d'usuari que permet el seguiment en temps real de la cèl·lula tempestuosa concreta, i que avisa per correu electrònic o per missatge de dispositiu mòbil el client, amb una hora d'antelació, a fi que pugui posar en pràctica les actuacions necessàries per minorar l'impacte de la probable calamarsada i protegir els seus interessos, sigui amb xarxes de protecció contra la calamarsa, amb canons granífugs o amb coets de iodur de plata, per esmentar alguns mètodes: no tots ells es troben lliures de polèmica pel que fa al seu ús, val a dir; per aquesta raó, Selerys també ofereix el seu producte Laïco, que respon a les amenaces de calamarsa mitjançant el llançament de globus d'heli per a la sembra de sals higroscòpiques als núvols.
Sense ser potser el mètode més ecològic, és si més no conforme a data d'avui a les lleis franceses, i almenys evita les molèsties sonores dels coets que es venien fent servir tradicionalment.
Les aplicacions del sistema Selerys SkyDetect, complementat o no amb Laïco, no només abasten el món agrícola: entre els clients de la companyia s'hi troba per exemple el fabricant sud-coreà d'automòbils Hyundai, que se serveix d'aquest sistema per protegir les seves parcel·les d'emmagatzematge de cotxes nous a l'aire lliure.
Un radar Selerys SkyDetect, amb un radi d'abast de 30 km en la banda X de l'espectre
Per saber-ne més: HD Rain, Selerys
Climatologia de la intensitat de precipitació, Millora de la qualitat de la predicció, Meteorologia d'escala local, Adaptació, Observació meteorològica, Prediccions meteorològiques